**Jubiliejaus metai 2025**

**SKAITINIAI ŽODŽIO LITURGIJAI**

**Pirmasis skaitinys** (Iz 61, 1–3a. 6a. 8b–9)

*Viešpats patepė mane; jis pasiuntė mane nešti gerosios naujienos vargdieniams ir duoti jiems džiaugsmo aliejaus.*

S k a i t i n y s i š p r a n a š o I z a i j o k n y g o s

Viešpaties Dievo dvasia su manimi,

nes Viešpats patepė mane,

kad neščiau gerąją naujieną vargdieniams.

Pasiuntė mane paguosti prislėgtųjų,

paskelbti belaisviams laisvės

ir atidaryti kalėjimo durų kaliniams.

Paskelbti Viešpaties malonės metų, –

mūsų Dievo atpildo dienos,

paguosti visų liūdinčiųjų.

Suteikti liūdintiems Zione

vainiką vietoj pelenų,

džiugesio aliejaus vietoj gedulo,

šlovės skraistę vietoje bailumo.

O jūs būsite pavadinti Viešpaties kunigais, –

sakys jums į akis: „Mūsų Dievo tarnai.“

Atiduosiu jiems atlygį,

sudarysiu su jais amžiną sandorą.

Jų giminė bus įžymi tarp tautų

ir jų palikuonys tarp žmonių.

Kas tik juos regės,

suvoks, jog tai giminė,

kurią Viešpats palaimino.

T a i D i e v o ž o d i s.

Arba:

**Pirmasis skaitinys** (Rom 5, 5–11)

*Dievo meilė išlieta mūsų širdyse.*

S k a i t i n y s i š š v e n t o j o a p a š t a l o P a u l i a u s
L a i š k o r o m i e č i a m s

Broliai ir seserys!

Viltis neapgauna, nes Dievo meilė yra išlieta mūsų širdyse Šventosios Dvasios, kuri mums duota.

Mums dar esant silpniems, Kristus skirtu metu numirė už bedievius. Vargu ar kas sutiktų mirti už teisųjį; nebent kas ryžtųsi numirti už geradarį. O Dievas mums parodė savo meilę tuo, kad Kristus numirė už mus, kai tebebuvome nusidėjėliai. Tad dar tikriau dabar, kai esame nuteisinti jo krauju, būsime jo išgelbėti nuo rūsčios bausmės. Jeigu, kai dar buvome priešai, mus sutaikino su Dievu jo Sūnaus mirtis, tai juo labiau mus išgelbės jo gyvybė, kai jau esame sutaikinti. Negana to, – dar galime didžiuotis Dievu per mūsų Viešpatį Jėzų Kristų, kuris mus sutaikino.

T a i D i e v o ž o d i s.

**Atliepiamoji psalmė** (Ps 89, 21–22; 25. 27)

P. Viešpatie, amžinai giedosiu apie tavo gerumo malones.

Radau Dovydą, savo tarną,

patepiau jį šventuoju aliejumi;

mano ranka neapleis jo niekad,

o mano petys jį sustiprins. – P.

Lydės jį mano ištikimybė ir gerumas;

per mano vardą bus išaukštinta jo galybė.

Jis man sakys: „Tu mano Tėvas,

mano Dievas, uola išganymo mano! – P.

**Posmelis prieš Evangeliją** (Iz 61, 1 (Lk 4, 18))

P. Aleliuja, aleliuja.

Viešpaties Dvasia ant manęs;

jis pasiuntė mane nešti gerosios naujienos vargdieniams.

P. Aleliuja.

**Evangelija** (Lk 4, 16–21)

*Pasiuntė mane skelbti Viešpaties malonės metų.*

✠ I š š v e n t o s i o s E v a n g e l i j o s p a g a l L u k ą

Anuomet Jėzus parėjo į Nazaretą, kur buvo užaugęs. Šabo dieną, kaip pratęs, nuėjo į sinagogą ir atsistojo skaityti. Jam padavė pranašo Izaijo knygą. Atvyniojęs knygą, jis rado vietą, kur parašyta:

*Viešpaties Dvasia ant manęs,*

*nes jis patepė mane,*

*kad neščiau gerąją naujieną vargdieniams.*

*Pasiuntė skelbti belaisviams išvadavimo,*

*akliesiems – regėjimo;*

*siuntė vaduoti prislėgtųjų*

*ir skelbti Viešpaties malonės metų.*

Užvėręs knygą, Jėzus grąžino ją patarnautojui ir atsisėdo; visų sinagogoje esančių akys buvo įsmeigtos į jį. Ir jis pradėjo jiems kalbėti: „Šiandien išsipildė ką tik jūsų girdėti Rašto žodžiai.“

T a i V i e š p a t i e s ž o d i s.